ХIор дийно шен-шен цхьацца «турпалхо» кхуллура тхуна юкъахь. Ша-ша хила гIерташ, къа а хьоьгура. ТIаьхьа ца виса гIерташ, цхьана хенахь, ма-хуьллу, хьийзира со а, Аба а. КIеззиг бахьана охашимма лелийчахьана, турпалхо а хуьлий, дIахIуттура тхойшиъ тхешан заманахь. Кест-кестта хьаха а вора, куьпахь цхьа доьхнарг ма-делли, муххале а. Хьаьки-шовданера ной чуьра хи бехдича а, Килаб-Аба олура; шовданехь дашийта доьхкина Ажин черманаш басах чудевдча а, тхойшиннан цIе йохура; Бабин я Жима-БучIин наьрсийн хеса тIекIелдаьккхина карийча а, Аба-Килаб олий, дIадоьдура. Куьпан зIар диллина карийча а, цунна тесна болу хIоз байча а, куьпал чоьхьадаьллачу дохно цанаш йохийча а, изза олура; цхьаннан коран бIаьрг боьхнехь а, лулахойн котаман ког бойнехь а, тхойшиъ бехке вора… Шайна а хIунда ца хаьа, оццул болх дIакхехьа шиъ ларор воцийла?!. Доккха хIума а ма ду и-м: Башлам тIехь аьхка ло даша доьлча а, Аба-Килаб ма олу хIокхара-м?!. Тхойшиъ хьалакхиъчхьана, бахьана делира тхол баккхийчарна: шаьш доьхнарг дан а дой, и тхойшиннан коча дуллура. Ткъа шаьш, масс-маликаш а хуьлий, дIахIуьттура. ТIекхоьссинарг ловш, дIахIоьттира тхойшиъ. Тхан а хIун бехк бу, хетий: тхойшиъ а вара-кх цара Iамийна… Хаттал, делахь, цаьрга – бешар а бац хIинца!.. Къоьжачу коьрта пес а тиллина, можах ка а хьоькхуш, кара суьлхьанаш а эцна, Iасaн тIе а теIаш, кетIарчу гоьрга тIехь хиъна Iачо хIинца аьттехьа а дуьтур дац и: доцург ма дийца бохуш, хьо къарвийр ву-кх. Да-м иштта дара иза!..